## Odluka Ustavnog suda Republike Hrvatske broj: U-IIIA-665/2004 od 8. veljače 2005.

### NN 32/2005 (9.3.2005.), Odluka Ustavnog suda Republike Hrvatske broj: U-IIIA-665/2004 od 8. veljače 2005.

USTAVNI SUD REPUBLIKE HRVATSKE

631

Ustavni sud Republike Hrvatske,
u sastavu Petar Klarić, pred­sjednik
Suda, te suci Marijan Hranjski, Mario Kos, Ivan
Matija, Ivan Mrkonjić, Jasna Omejec,
Željko Potočnjak, Agata Račan, Emilija Rajić, Nevenka Šernhorst, Vice Vukojević i Milan Vuković,
odlučujući o ustavnoj tužbi Ž. J. iz Z., na sjednici održanoj 8. veljače 2005.
godine, donio je

ODLUKU

I. Ustavna tužba se usvaja.

II. Županijski sud u Zagrebu
dužan je donijeti odluku o žalbi protiv presude Općinskog suda u Zagrebu, broj:
P-1886/90 od 19. listopada 2000. godine u najkraćemu mogućem roku, ali ne
duljem od tri (3) mjeseca, računajući od prvoga idućeg dana nakon objave ove
odluke u »Narodnim novinama«.

III. Na temelju članka 63.
stavka 3. Ustavnog zakona o Ustav­nom sudu Republike
Hrvatske (»Narodne novine«, broj 49/02. – pročišćeni tekst), podnositelju
ustavne tužbe Ž. J. iz Z., određuje se primjerena naknada zbog povrede ustavnog
prava iz članka 29. stavka 1. Ustava Republike Hrvatske (»Narodne novine«, broj
41/01. – pročišćeni tekst) u iznosu od 8.500,00 kuna.

IV. Naknada iz točke III. izreke
ove odluke bit će isplaćena iz državnog proračuna u roku od tri mjeseca od dana
podnošenja zahtjeva podnositelja Ministarstvu financija Republike Hrvatske za
njezinu isplatu.

V. Ova odluka objavit će se u
»Narodnim novinama«.

Obrazloženje

1. Podnositelj ustavne tužbe,
temeljem članka 63. Ustavnog zakona o Ustavnom sudu Republike Hrvatske
(»Narodne novine«, broj 49/02. – pročišćeni tekst, u daljnjem tekstu: Ustavni
zakon), podnio je 27. veljače 2004. godine ustavnu tužbu radi duljine parničnog
postupka.

ČINJENICE VAŽNE ZA
USTAVNOSUDSKI POSTUPAK

2. Dana 5. travnja 1990. godine
podnositelj je Općinskom sudu u Zagrebu podnio tužbu radi podjele imovine
stečene u braku protiv J. J.

Do
5. studenoga 1997. godine održano je osam ročišta.

Nakon
5. studenoga 1997. godine ročišta su održana 14. listopada 1998. godine, 17. ožujka
i 6. rujna 1999. godine, te 12. siječnja, 10. svibnja, 13. i 19. listopada
2000. godine, kada je glavna rasprava zaključena i donijeta presuda.

Dana
17. travnja 2001. godine žalbu protiv presude izjavili su tuženica i umješač, a 18. travnja 2001. godine žalbu je izjavio
podnositelj.

Predmet
je dostavljen Županijskom sudu u Zagrebu 28. lipnja 2001. godine.

Dana
20. travnja 2004. godine Županijski sud vratio je pred­met
Općinskom sudu u Zagrebu jer u spisu nije bilo podneska kojim je tužitelj
povećao tužbeni zahtjev. Općinski sud u Zagrebu vratio je spis s novim
izvješćem Županijskom sudu u Zagrebu 11. listopada 2004. godine.

Županijski
sud u Zagrebu je 16. studenoga 2004. godine ponovo vratio spis Općinskom sudu u
Zagrebu jer taj sud nije u cijelosti postupio po uputi žalbenog suda.

3. PRAVO VAŽNO ZA
USTAVNOSUDSKI POSTUPAK

Pravo na suđenje u razumnom roku
zajamčeno je odredbom članka 29. stavka 1. Ustava Republike Hrvatske i odredbom
članka 63. Ustavnog zakona.

*Ustavna tužba je osnovana.*

4. Svoju odluku Ustavni sud
obrazlaže sljedećim utvrđe­njima:

4.1. DULJINA SUDSKOG POSTUPKA

Podnositelj je tužbu radi
podjele imovine stečene u braku podnio Općinskom sudu u Zagrebu 5. travnja
1990. godine.

Međutim, duljina postupka uzima
se u razmatranje od 5. stu­de­noga 1997. godine kada
je stupio na snagu Zakon o potvrđi­vanju Konvencije za zaštitu ljudskih prava i temeljnih
sloboda i Protokola, broj 1, 4, 6, 7 i 11 uz Konvenciju za zaštitu ljudskih
prava i temeljnih sloboda (»Narodne novine – Međunarodni ugovori«, broj 18/97.,
6/99. – pročišćeni tekst i 8/99. – ispravak, u daljnjem tekstu: Zakon o
potvrđivanju Konvencije), koja Konvencija u članku 6. stavku 1. jamči, između
ostalog, i pravo na suđenje u razumnom roku.

Ustavna tužba podnijeta je 27.
veljače 2004. godine, a do toga dana postupak nije pravomoćno okončan, pa
Ustavni sud utvrđuje da je do dana podnošenja ustavne tužbe postupak trajao
ukupno trinaest (13) godina, deset (10) mjeseci i dvadeset i dva (22) dana, a
nakon stupanja na snagu Zakona o potvrđivanju Konvencije pa do dana podnošenja
ustavne tužbe postupak je trajao šest (6) godina, tri (3) mjeseca i dvadeset i
dva (22) dana.

4.2. POSTUPANJE NADLEŽNOG SUDA

Postupak se u razmatranom,
pravno relevantnom razdoblju od 5. studenoga 1997. godine do podnošenja ustavne
tužbe najprije vodio pred Općinskim sudom u Zagrebu do 28. lipnja 2001. godine,
nakon čega se predmet nalazi na Županijskom sudu u Zagrebu radi odluke po žalbi
protiv presude suda prvog stupnja.

4.3. PONAŠANJE PODNOSITELJA
USTAVNE TUŽBE (TUŽITELJA U PARNIČNOM POSTUPKU)

Podnositelj ustavne tužbe kao
tužitelj u parničnom postupku nije pridonio duljini postupka.

4.4. SLOŽENOST SUDSKOG PREDMETA

Ustavni sud utvrđuje da je riječ
o složenom predmetu u kojem je potrebno utvrditi udjele bivših supružnika u stjecanju
imovine.

OCJENA USTAVNOG SUDA

5. Ustavni sud utvrđuje da se
predmet vodi u trajanju duljem od trinaest godina. Postupak pred sudom prvog
stupnja trajao je oko deset godina. Postupak pred žalbenim sudom do sada traje
oko tri godine i šest mjeseci. Iako nakon 5. studenoga 1997. godine u postupku
pred sudom prvog stupnja nije bilo duljih zastoja, ipak ukupno trajanje
postupka pred tim sudom od oko deset godina, ne udovoljava zahtjevu suđenja u
razumnom roku. Isto tako, odlučivanje o žalbi u trajanju duljem od tri godine i
šest mjeseci prekoračuje razumni rok. Imajući u vidu ukupno trajanje postup­ka,
kako pred raspravnim, tako i pred žalbenim sudom, Ustav­ni sud smatra da je
povrijeđeno pravo podnositelja na suđenje u razumnom roku, zajamčeno člankom 29.
stavkom 1. Ustava Republike Hrvatske.

Stoga je u smislu odredbe članka
63. Ustavnog zakona, donijeta odluka kao pod točkama I. i II. izreke ove
odluke.

6. Sukladno odredbi članka 63.
stavka 3. Ustavnog zakona, odlučeno je kao u točkama III. i IV. izreke ove
odluke.

Visinu
naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakoga pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj.

7.
Predsjednik Županijskog suda u Zagrebu dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke.

Ovaj
nalog temelji se na članku 31. stavcima 4. i 5. Ustavnog zakona.

8.
Odluka o objavi (točka V. izreke) temelji se na odredbama članka 29. Ustavnog
zakona.

Broj:
U-IIIA-665/2004
Zagreb, 8. veljače 2005.

USTAVNI SUD REPUBLIKE HRVATSKE

Predsjednik Suda
**dr****. sc. Petar Klarić**, v. r.

Odluka, NN 32/2005-631